NEUVOSTON PÄÄTÖS

tehty 10 päivänä toukokuuta 1999,

jonka neuvosto on hyväksynyt Euroopan unionista tehdyn sopimuksen 14 artiklan perusteella Euroopan unionin osallistumisesta aseiden keräämiseen ja hävittämiseen Albaniassa

(1999/320/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 ja 28 artiklan,

ottaa huomioon yhteisen toiminnan 1999/34/YUTP 17 päivältä joulukuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen(1),

sekä katsoo, että

(1) Euroopan unioni ilmaisi yhteisessä kannassa 97/357/YUTP(2) aikomuksensa auttaa Albaniaa demokratisoitumiskehityksen, poliittisen vakauden ja maan sisäisen turvallisuuden palauttamisessa,

(2) käsiaseiden ja kevyiden aseiden liian suuri ja hallitsematon keskittyminen ja leviäminen on uhkana rauhalle ja turvallisuudelle ja heikentää kestävän kehityksen näkymiä; tilanne on erityisen vakava Albanian kohdalla,

(3) yhteisen toiminnan 1999/34/YUTP 1 artiklassa asetettuihin tavoitteisiin pyrkiessään Euroopan unioni aikoo toimia asianomaisilla kansainvälisillä foorumeilla sellaisten maiden avustamiseksi, jotka pyytävät tukea käsiaseiden ylijäämien valvontaan ja hävittämiseen alueellaan erityisesti, jos näin voidaan auttaa ehkäisemään aseellista konfliktia tai konfliktin jälkeisissä tilanteissa kyseisen yhteisen toiminnan 4 artiklan mukaisesti; tällä päätöksellä on tarkoitus panna täytäntöön yhteinen toiminta 1999/34/YUTP,

(4) Yhdistyneiden Kansakuntien aseidenriisuntaosaston ja Yhdistyneiden Kansakuntien kehitysohjelman (UNDP) koehankkeen "Aseiden luovuttaminen Albanian Gramshin alueen kehittämisen vastineeksi" tarkoituksena on saada väestö luovuttamaan vapaaehtoisesti omat aseensa tarjoamalla vastineeksi teiden kunnostusta, puhelinlinjojen asennusta ja ajoneuvoja,

(5) Euroopan unioni katsoo, että kyseisen hankkeen rahoittaminen on niiden tavoitteiden mukaista, joilla pyritään saamaan yleinen mielipide myönteiseksi ei-sotilaalliselle aseidenriisunnalle, parantamaan Albanian turvallisuustilannetta sekä edistämään myös muilla alueilla ajatusta aseiden luovuttamisesta kehittämisen vastineeksi toteuttamiskelpoisena mallina, ja

(6) Euroopan unioni aikoo siksi antaa taloudellista tukea yhteisen toiminnan 1999/34/YUTP II osaston mukaisesti,

ON PÄÄTTÄNYT SEURAAVAA:

1 artikla

1. Euroopan unioni osallistuu aseiden keräämisen ja niiden tuhoamisen edistämiseen Albaniassa sijaitsevalla Gramshin alueella.

2. Euroopan unioni antaa tätä tarkoitusta varten taloudellista tukea Yhdistyneiden Kansakuntien kehitysohjelman (UNDP) koehankkeelle, josta käytetään nimeä "Aseiden luovuttaminen Albanian Gramshin alueen kehittämisen vastineeksi".

3. Euroopan unionin antaman rahoituksen ehtona on, että sen edustajat saavat osallistua ohjelman kansalliseen johtoryhmään. Euroopan unioni vaatii tällä foorumilla painokkaasti kaikkien kerättyjen aseiden hävittämistä.

2 artikla

1. Edellä 1 artiklassa mainittua Euroopan unionin rahoitusta myönnetään Yhdistyneiden Kansakuntien kehitysohjelman (UNDP) hankkeen aseidenriisuntaa koskevalle osalle. Sillä rahoitetaan kerättyjen aseiden hävittämisen sekä tarkoituksenmukaisen liikkuvan asevalvontaryhmän perustaminen. Euroopan yhteisöjen vuoden 1999 yleiseen talousarvioon otetaan tätä tarkoitusta varten enintään 500000 euron määräraha.

2. Edellä 1 kohdassa tarkoitetusta määrästä rahoitettavien menojen hallinnointiin sovelletaan talousarvioon sovellettavia yhteisön menettelyjä ja sääntöjä.

3 artikla

1. Edellä 2 artiklan 1 kohdassa yksilöity määrä kohdennetaan seuraavasti:

a) yksi kolmannes heti kun kaikki nyt jo kerätyt noin 5000 asetta on tosiasiallisesti tuhottu;

b) toinen kolmannes heti kun vielä 10000 asetta on kerätty ja tosiasiallisesti tuhottu;

c) viimeinen kolmannes heti kun vielä 5000 asetta on kerätty ja tosiasiallisesti tuhottu.

2. Neuvosto toteaa, että komissio suuntaa toimintansa tämän päätöksen tavoitteiden saavuttamiseen ja painopisteiden toteuttamiseen aiheellisin yhteisön toimenpitein.

4 artikla

1. Puheenjohtajavaltio:

- huolehtii yhteydenpidosta Yhdistyneiden Kansakuntien asianomaisiin elimiin;

- luo Albanian hallitukseen tämän päätöksen täytäntöönpanossa tarvittavat yhteydet erityisesti osallistumalla kansalliseen johtoryhmään;

- pitää neuvoston ajan tasalla.

2. Neuvosto tarkastelee tämän päätöksen täytäntöönpanoa kuuden kuukauden kuluessa sen tekemisestä Albaniassa toteutettavien mahdollisten muiden aloitteiden harkitsemiseksi.

5 artikla

Tämä päätös tulee voimaan päivänä, jona se tehdään.

6 artikla

Tämä päätös julkaistaan Euroopan yhteisöjen virallisessa lehdessä.

Tehty Brysselissä 10 päivänä toukokuuta 1999.

Neuvoston puolesta

H. EICHEL

Puheenjohtaja

(1) EYVL L 9, 15.1.1999, s. 1.

(2) EYVL L 153, 11.6.1997, s. 4.